LEO อวดกำไร Q2 แตะ 43 ลบ. โตเท่าตัว! จ่ายปันผล 0.07 บ./หุ้น ขึ้น XD 25 ส.ค.นี้
LEO กวาดกำไรไตรมาส 2 อยู่ที่ 42.70 ลบ. เติบโต 125% ทำ “ออลไทม์ไฮ” ชูจ่ายปันผล 0.07 บ./หุ้น ขึ้น XD 25 ส.ค.นี้ พร้อมฉายภาพครึ่งปีหลังโตเด่น คาดว่ายังคงเติบโตอย่างต่อเนื่อง เข้าสู่ช่วง High Season ของการส่งออก อีกทั้งในไตรมาส 3/64 เริ่มรับรู้รายได้จากการร่วมเป็นพันธมิตร China Post Group
13 ส.ค. 2564

นายเกตติวิทย์ สิทธิสุนทรวงศ์ ประธานเจ้าหน้าที่บริหาร บริษัท ลีโอ โกลบอล โลจิสติกส์ จำกัด (มหาชน) หรือ LEO เปิดเผยว่า ผลการดำเนินงานของบริษัทและบริษัทย่อยในไตรมาส 2/2564 (สิ้นสุดวันที่ 30 มิถุนายน 2564) มีรายได้รวม 559.60 ล้านบาท เพิ่มขึ้น 81% เทียบกับงวดเดียวกันของปีก่อนมีรายได้รวม 310.00 ล้านบาท ซึ่งมีกำไรสุทธิ 42.70 ล้านบาท เพิ่มขึ้น 23.70 ล้านบาท หรือ 125% เทียบกับงวดเดียวกันของปีก่อนมีกำไรสุทธิ 19.00 ล้านบาท สร้างสถิติสูงสุดเป็นประวัติการณ์
ส่วนผลการดำเนินงานในงวด 6 เดือนแรก มีรายได้รวม 1,033.50 ล้านบาท เพิ่มขึ้น 92% เทียบกับงวดเดียวกันของปีก่อนมีรายได้รวม 538.10 ล้านบาท มีกำไรสุทธิ 69.80 ล้านบาท เพิ่มขึ้น 147% เทียบงวดเดียวกันของปีก่อนมีกำไรสุทธิ 28.30 ล้านบาท และยังทำให้กำไรสุทธิของผลประกอบการครึ่งปี 2564 ที่ 69.80 ล้านบาท มากกว่ากำไรสุทธิทั้งปีของปี 2563 ที่ทำได้ 57.80 ล้านบาท
“ผลการดำเนินงานในไตรมาส 2/2564 และครึ่งปีแรกที่เติบโตอย่างมีนัยสำคัญ ทำสถิติสูงสุดเป็นประวัติการณ์ ได้รับปัจจัยหนุนจากสถานการณ์ค่าระวางเรือตู้คอนเทนเนอร์ที่ยังทำ New High อีกทั้งปริมาณความต้องการขนส่งทางเรือและอากาศยังคงเติบโตอย่างต่อเนื่องโดยปริมาณตู้สินค้าที่ขนส่งระหว่างประเทศทางเรือของบริษัทฯ ในระยะเวลา 6 เดือนของปี 2564 เติบโตเพิ่มขึ้น 52% เมื่อเทียบกับ 6 เดือนแรกของปี 2563 และมีรายได้เพิ่มขึ้น 144% เมื่อเทียบกับปีก่อน และมีแนวโน้มโตต่อเนื่องถึงครึ่งหลังของปีนี้ นอกจากนี้ด้วยการบริหารจัดการเชิงกลยุทธ์และการบริหารความสัมพันธ์ที่ดีกับพันธมิตรทางธุรกิจ ทำให้ทางบริษัทฯสามารถจัดหาพื้นที่และตู้คอนเทนเนอร์ในการส่งสินค้าได้ตามความต้องการของผู้ส่งออก จึงทำให้บริษัทฯมีลูกค้าใหม่เพิ่มมากขึ้นกว่าปี 2563 ถึง 40% และปริมาณตู้เพิ่มขึ้นถึง 52% จากงวดเดียวกันของปีก่อน”นายเกตติวิทย์ กล่าว
ทั้งนี้เพื่อเป็นการแสดงความขอบคุณในความเชื่อมั่นของนักลงทุนที่มีต่อหุ้นของ LEO และรักษาคำมั่นสัญญาของบริษัทฯ ที่ตั้งใจจะทำให้หุ้น LEO เป็น BLUE CHIP STOCK ของธุรกิจผู้ให้บริการโลจิสติกส์ในประเทศไทย ทางคณะกรรมการบริษัทฯ จึงได้มีมติจ่ายเงินปันผลระหว่างกาล สำหรับผลการดำเนินงานครึ่งปี 2564 ในอัตราหุ้นละ 0.07 บาท โดยวันที่ไม่ได้รับสิทธิปันผล (XD) วันที่ 25 ส.ค. 2564 และวันที่จ่ายปันผล  9 ก.ย. 2564 และสำหรับแนวโน้มผลการดำเนินงานในครึ่งหลังของปีนี้ คาดว่ายังคงเติบโตอย่างต่อเนื่อง เพราะเป็นช่วง High Season ของการส่งออก
อีกทั้งในไตรมาส 3/2564 บริษัทฯจะเริ่มรับรู้รายได้จากการร่วมเป็นพันธมิตร China Post Group ในการขนส่งพัสดุและไปรษณีย์ภัณฑ์ โดยเฉพาะ E-Commerce ระหว่างประเทศ ผลักดันรายได้และกำไร  All Time High ตามแผนงานที่วางไว้ และจะมีการประกาศปรับเป้าหมายในการเติบโตของรายได้ใหม่ในเร็วๆ นี้
 